ทองดิ่งฉุดกองทุนอีทีเอฟGOLD99-GLDขาดทุนอื้อ
กองทุนอีทีเอฟทองคำวูบ GOLD99 ครึ่งปีขาดทุน 22 ล้านบาท GLD ทั้งปีติดลบ 49 ล้านบาท
30 พ.ค. 2556

กองทุนอีทีเอฟทองคำวูบ GOLD99 ครึ่งปีขาดทุน 22 ล้านบาท GLD ทั้งปีติดลบ 49 ล้านบาท
กองทุนรวมอีทีเอฟที่มีนโยบายลงทุนในทองคำและจดทะเบียนซื้อขายในตลาดหลักทรัพย์แห่งประเทศไทย แจ้งผลการดำเนินงานออกมาติดลบ ซึ่งเป็นไปในทิศทางเดียวกับราคาทองคำในตลาดโลกที่ปรับตัวลงรุนแรงในช่วงที่ผ่านมา
สำหรับกองทุนเปิด ไทยเด็กซ์ โกลด์อีทีเอฟ (GOLD99) มีผลขาดทุนสุทธิงวด 6 เดือน สิ้นสุดวันที่ 31 มี.ค. 2556 จำนวน 22.43 ล้านบาท ขาดทุนต่อหน่วย 3.7946 บาท จากช่วงเดียวกันของปีก่อนขาดทุนสุทธิ 3.26 ล้านบาท ขาดทุนต่อหน่วย 0.4961 บาท
ทั้งนี้ กองทุนลงทุนในทองคำแท่ง LONDON BULLION MARKETASSOCIATION (LBMA) บริหารจัดการโดยบริษัทหลักทรัพย์จัดการกองทุนรวม (บลจ.) วรรณ
สำหรับกองทุนเปิด (GLD) แจ้งผลการดำเนินงานประจำปี สิ้นสุดวันที่ 31 มี.ค. 2556 ขาดทุนสุทธิ 49.84 ล้านบาท ขาดทุนต่อหน่วย 0.1715 บาท จากช่วงเดียวกันของปีก่อนมีกำไรสุทธิ 25.57 ล้านบาท ขาดทุนต่อหน่วย 0.076 บาท 
กองทุนลงทุนในทองคำแท่งผ่านกองทุนรวม SPDR Gold Trust จดทะเบียนซื้อขายในประเทศฮ่องกง บริหารจัดการโดย บลจ.กรุงไทย โดย บลจ.กรุงไทยมองว่าราคาทองคำขาดปัจจัยสนับสนุนที่ชัดเจน จึงแนะนำให้ลงทุนในทองคำน้อยกว่าเกณฑ์ปกติ 
ด้านบริษัท วายแอลจี บูลเลี่ยนแอนด์ ฟิวเจอร์ส มองว่า ราคาทองคำยังมีโอกาสทดสอบแนวต้านต่อไปที่ 1,398 เหรียญสหรัฐต่อออนซ์ หรือ 1,408 เหรียญสหรัฐต่อออนซ์ ซึ่งนักลงทุนยังต้องระมัดระวังแรงขายทำกำไร เนื่องจากช่วงที่ผ่านมาราคาทองคำเมื่อมีการปรับตัวขึ้นแรงก็จะมีแรงขายทำกำไรออกมาแรงเช่นกัน
สำหรับนักลงทุนที่สะสมทองไว้อาจขายทำกำไรบางส่วนออกมาบ้าง โดยให้ดูว่าราคาจะผ่านแนวต้านได้หรือไม่ ถ้าสามารถผ่านไปได้ให้นักลงทุนที่รับความเสี่ยงสูงแนะนำให้ถือต่อเพื่อไปขายทำกำไรที่แนวต้านถัดไปและหากราคาทองคำปรับตัวลงมาไม่หลุดแนวรับ แนะนำนักลงทุนสามารถเก็งกำไรได้ โดยให้เน้นไปที่การเข้าซื้อ ทั้งนี้ประเมินแนวรับที่ 1,373 เหรียญสหรัฐต่อออนซ์และถัดไปที่ 1,365 เหรียญสหรัฐต่อออนซ์